Rektors tale ved NIHs immatrikulering, 30. august 2006
Kjære studenter, gjester og venner av NIH, kollegaer – kjære alle!

Vi står foran immatrikulering av de nye studentene på NIH. Det betyr at vi på seremonielt vis skal skrive inn hver enkelt ny student i NIHs faglige og akademiske fellesskap og gi et skriftlig bevis på studiekompetanse. 

Nye studenter er med andre ord immatrikuleringens hovedpersoner. Det kritiske spørsmålet er hva de immatrikuleres til. Hva kjennetegner NIH? Hva innebærer det å være student her? 

Det korte svaret er at NIH er en vitenskapelig høgskole med et særlig, nasjonalt ansvar for forskning og høyere utdanning innenfor det idrettsvitenskapelige fagfeltet. Og vi forstår idrett vidt: som bredde- og toppidrett, som mosjon og trening, som KRØ, lek, dans og estetiske aktiviteter, som friluftsliv. Det lengre svaret kommer nå og det skal jeg bruke noen minutter på.
I forrige styreperiode utarbeidet NIH et verdigrunnlag. Våre fem kjerneverdier ble til i en åpen prosess der både ansatte og studenter tok del. Selv om de fleste akademikere ser med en viss skepsis på slike øvelser, synes jeg at verdiene er viktige og kan beskrive oss godt. Her kommer en oppdatering som først og fremst er rettet til våre nye studenter.
Verdi nummer en er at NIH skal være uavhengig.
NIH er en del av en kritisk, akademisk tradisjon og skal fremme kunnskap og hevde synspunkter uavhengig av politiske, idrettslige og kommersielle interesser. I en idrettsverden som kjennetegnes av sterke særinteresser på kryss og tvers, er det en avgjørende verdi. Når NIH-ansatte uttaler seg, skal de ikke kunne mistenkes for å kjempe for særinteresser – de skal gi debatten nødvendige fakta og saklige perspektiv. Som NIH-studenter skal dere lære kritisk og uavhengig tenking som gir dere god dømmekraft i framtidige yrkesroller. Vi skal hegne om verdien uavhengighet – den gir oss den tillit i omverdenen som en akademisk institusjon skal og må ha. Idrett, skole og samfunn skal kunne stole på NIH! 
Verdi nummer to er helhetlig. 
Den forklares slik: NIHs faglige virksomhet skal forstå det hele mennesket i bevegelse, den skal være tverrfaglig og inkludere både teoretiske og praktiske dimensjoner.
Og her, kjære studenter, vil dere merke at vi er spesielle. I første del av idrettsstudiet og i noen av profesjonsretningene er det betydelig omfang av aktivitetsundervisning. Den dreier seg om utvikling av grunnleggende ferdigheter og læring av metodikk i en rekke aktiviteter: i sal, på bane, i vann, på snø, i skog og mark. Aktivitetsfagene gir opplevelse, erfaring og kunnskap som vi regner for viktig for all idrettsfaglig virksomhet. 
Men et akademisk studium krever mer. Å studere idrett innebærer å søke svar på idrettens grunnlagsproblemer.
Et sett grunnlagsproblemer dreier seg om å forstå sammenhenger mellom aktivitet, prestasjon og helse. Hva skjer i muskelcellene våre når vi trener styrke? Hvordan skal vi forklare idrettslig teknikk? Hvilke treningsmetoder er de mest effektive for å bedre prestasjonene, eller øke helseeffekten? Svar finner vi i naturvitenskapelig orienterte idrettsfag som idrettsfysiologi, biomekanikk, idrettsmedisin – og i integreringsfag som trenings- og bevegelseslære.

Den andre typen kunnskap tematiserer idrettens mening og verdi. Hvor kommer idretten fra? Hva er idrettens egenart? Hva lærer egentlig barn og unge i kroppsøvingen eller i det lokale idrettslaget? Og hva er idrettens rolle i det moderne samfunnet? Her finner vi idrettens samfunnsvitenskap og humaniora - idrettshistorie, idrettssosiologi, idrettsfilosofi, idrettspedagogikk og idrettspsykologi. 

Et godt studium knytter kunnskapssfærene sammen. Aktivitet informerer grunnlagsproblemer og grunnlagsproblemer informerer aktivitet. En NIH-utdanning skal lære dere å krysse kunnskapsgrenser for å kunne løse de oppgaver dere møter. En kroppsøvingslærer bør kunne både muskelfysiologi og løfteteknikk for å kunne gi god undervisning styrketrening. En fotballtrener vil ha bruk for innsikt både i fotballtaktikk og motivasjonspsykologi i kampen for suksess. 
Utdanningen vår skal være – ja nettopp – helhetlig.

En tredje verdi er at NIH skal være relevant. 
Å være relevant betyr at våre studier og vår forskning angår vår omverden. Vi må gripe fatt i problemstillinger som er viktige for idrett, skole og samfunn. Jeg mener bestemt at vår kunnskap blir mer relevant for hvert år som går. La meg ta et eksempel.

Noen hevder litt fleipete at mennesket kjennetegnes av en iboende latskap: mennesket er disponert for å søke etter å få tilfredsstilt sine behov (mat, varme, sex, kjærlighet, omsorg) med minimalt energiforbruk. En slik type latskap gav evolusjonsmessig fordel. De som var smarte nok til å spare energi, overlevde i trange tider. Forskjellen nå er at i vestlige samfunn, og i alle fall i Norge, er de trange tidene forbi. Vi flyter over av melk og honning. Kultur er i utakt med natur. Vår iboende latskap har blitt en trussel. Vi vet godt at inaktivitet kan gjøre livene våre både dårligere og kortere enn nødvendig. 

Politikere, helseinstitusjoner og folk flest er svært opptatt av dette. Vi har tverrdepartementale utredninger om hvordan vi skal øke aktivitetsnivået i skole og samfunn. Men mye står igjen. Som tverrfaglig miljø ser NIH lengre enn helseeffekt i snever forstand. For det første problematiserer vi tesen om menneskets iboende latskap – den viser bare en side av menneskets natur. Idretten er jo nettopp et uttrykk for det motsatte: for menneskelig overskudd og energi. De fleste NIH’ere står nærmere ideen om menneskets iboende lekenhet: om homo ludens, for å bruke Huizingas klassiske boktittel. For det andre gir vår helhetlige tilgang nye muligheter for å utvikle både kunnskapsbase og aktivitetsstrategier. På NIH kombinerer vi spisskompetanse på helse og prestasjon med innsikt i aktiviteters egenart og egenverdi og kunnskap om praksis. Vi arbeider med ideer ikke bare om det aktive og sunne liv, men om det gode liv. 
Dette er et positivt budskap til dere som har valgt å studere hos oss: Jeg er overbevist om at det vil bli stort behov for dere i framtiden.

En fjerde verdi er at NIH skal være offensiv.
Det betyr at NIHs studenter og ansatte skal ikke redde for å fremme kontroversielle og kritiske synspunkter og skal kunne ta initiativ og sette dagsorden i samfunnsdebatten. Når vi på uavhengig grunnlag ser at noe er galt, har vi faktisk en akademisk plikt til å si fra. 

Ett eksempel: Vi står foran viktige debatter om ressurser til kroppsøving og fysisk aktivitet i skolen. Offentlige utredninger viser tverrpolitisk vilje til å styrke feltet. Skjer det? Prioriterer kommunene skolens utearealer? Anstrenger skolene seg for å finne kroppsøvingslærere med kompetanse? Strekker SFO’ene seg etter å realisere målene i planverket? Vi ser på slike problemstillinger for tiden, og vi skal la vår stemme høres. 

Et annet eksempel: Til våren skal Idrettstinget drøfte barneidrettsbestemmelsene. En tendens går i retning av tidligere konkurranse og spesialisering. Fagfolk og mange NIH’ere er skeptiske. Hvilke stemmer vil høres tydeligst i debatten? Særforbundenes? Toppidrettens? Grasrota i form av klubber og kretser? NIF har nedsatt en kyndig komite for å komme med forslag. NIH har en klar forpliktelse om å ta del i debatten og gjøre kjent for det vi vet og om å gi beslutningstakere et uavhengig og godt faktagrunnlag. Jeg vet at noen av dere er med allerede. 
Tre av fire norske barn er med i den organiserte idretten. Dette er viktig!
Den femte og siste kjerneverdi er at NIH skal være grensesprengende. 
Grensesprenging er ikke et gode i seg selv. For eksempel kan trangen etter å bryte rekorder sprenge både biologiske og moralske grenser. På NIH forsøker vi å tolke grensesprenging på bærekraftig vis. En ambisjon å utvikle god og nyttig kunnskap i spenningsfeltet mellom teori og praksis, kropp og intellekt. Den andre ambisjonen bygger på en bokstavelig tolkning: NIH skal sprenge lokale og nasjonale grenser og ha et internasjonalt perspektiv på sin virksomhet.

Jeg har allerede snakket om vårt ønske om å forene kunnskapssfærer: om å gå fra aktivitet til grunnlagsproblemer og tilbake. La meg nå kommentere internasjonaliseringen. Som ansatte på en spesialisert høgskole må vi ut av landet for å finne likesinnede. Forskningsvirksomheten vår er i høyeste grad internasjonal. Noen av våre miljøer er i internasjonal toppklasse. I studiene er vi ennå ikke internasjonale nok. Noen sier at NIH-studenter ikke vil reise utenlands fordi de har det så godt hos oss. Det er hyggelig sagt. Jeg tror imidlertid at en del av problemet er at vi ikke har utviklet godt strukturerte utvekslingsprogram. Men de er på trappene nå, blant annet med undervisning på engelsk i friluftsliv og deltakelse i en europeisk Mastergrad i fysisk aktivitet og helse. Så nye studenter: Følg med, vurder å ta deler av studiene deres på våre utenlandske samarbeidsinstitusjoner, det vil gi dere kunnskap og erfaringer dere vil nyte godt av hele livet.
La meg oppsummere. 

Jeg argumenterer for at NIHs fem kjerneverdier: uavhengighet, helhetlig, relevant, offensiv og grensesprengende, gir mening i fortellingen om hvem vi er. Vi skal leve opp til verdiene for å realisere vår visjon: å være en internasjonalt ledende institusjon innenfor vårt fagfelt. I arbeidet skal vi ta vare på tradisjonene: studier og forskning med god balanse mellom det aktivitetsnære og grunnlagsproblemene. Samtidig skal vi følge med på utviklingen i vår sektor, være omstillingsdyktige i studier og forskning, og tydelige på vår samfunnsmessige relevans. 
Kjære nye studenter: Nå vet dere forhåpentligvis mer om hvem vi er og hvor vi vil. Mitt råd til dere er: Dyrk fagligheten, søk kunnskap, vær åpne og spørrende! Og grip muligheten for personlig vekst og utvikling. Det innebærer å overvinne latskapen (i den grad noen av dere måtte ha den) og dyrke overskuddet og aktivitetsgleden. Husk at det er med studier som med idrett: Engasjement og innsats gir resultater og tifold igjen. 

Lykke til!

